Sgraffito: Skep ’n tikkie betowering met kleiSgraffito beteken in Italiaans om weg te krap en is ŉ dekoratiewe tegniek. Foto: Verskaf. Deur Cáy Momberg Die term sgraffito [skrah-fee-toh; Italiaans zgrahf-fee-taw] beteken in Italiaans om weg te krap, dis ŉ dekoratiewe tegniek waar die boonste glasuurlaag van ŉ ongebakte leerharde kleioppervlak weggekrap word en die wit kleur van die klei dan die kontrasteerde patroon weergee. Foto: Verskaf. 1. Kies die regte tipe klei. Sagte, fyn wit klei werk die beste. Growwe grogklei laat nie ‘n gladde oppervlak toe om af te krap nie. Besluit nou op die vorm wat jy wil skep: ‘n bord, ŉ bak of ŉ beker. Indien dit die eerste keer dat jy sgraffito doen, stel ek voor dat jy ‘n plat voorwerp soos ‘n klein teël of bordjie maak. Nadat jou kleivorm geskep is, laat dit droog word tot leerharde stadium. (Sorg dat die kleivorm nie te sag of droog is nie, maar hard genoeg is om vorm te hou wanneer druk toegepas word en maklik om uit te kerf.) Foto: Verskaf. 2. Sorg dat jou bordjie stofvry is deur dit met ŉ sagte verfkwas skoon te vee. Foto: Verskaf. 3. Wend 3 tot 4 lae swart onderglasuur op jou kleibordjie aan. Plaas dit eenkant en laat dit goed droog word. Foto: Verskaf. 4. Indien jy nie gemaklik voel met vryhand-sketse nie, gebruik ŉ HB-potlood en deurslagpapier om jou ontwerp op die klei af te trek. Foto: Verskaf. 5. Wees kreatief en begin deur die swart onderglasuur af te krap met jou skerp metaalgereedskap om jou swart-en-wit-ontwerp sigbaar te maak. Wees versigtig om nie te hard te druk nie, omrede die klei nog nie gebak is nie. Foto: Verskaf. 6. Gekleurde onderglasuur kan ook plek-plek met ŉ klein, skoon verfkwas op die afgekrapte wit klei aangewend word vir ŉ meer kleurvolle en interessante ontwerp. Foto: Verskaf. 7. Gebruik die sagte verfkwas om alle skraapsels te verwyder sonder om jou ontwerp te beskadig. 8. Wees geduldig – dit neem tyd (afhangend van jou ontwerp). Wanneer jou ontwerp voltooi is, laat jou bordjie goed droog word sodat dit gereed is vir die eerste bak in ŉ droogoond (kiln). Was al jou toerusting met seep en water. 9. Ná die eerste bak, kan jy deursigtige glasuur aanwend en weer bak. Die keuse is joune. En indien jy nie oor jou eie droogoond beskik nie, kan jy dit laat by ŉ pottebakker in jou omgewig laat bak. Besoek Cáy Momberg se Facebook-blad vir nog projekte en kuns.